Valtioneuvostosanasto-projekti

Asettaminen	
	Valtioneuvoston kanslia on tänään asettanut työryhmän valmistelemaan Valtioneuvostosanaston uuden päivitetyn laitoksen.	

Toimikausi	
	1.11.2001 - 31.3.2003  	

Tausta	
	Kielipalvelun julkaisusarjaan kuuluva Valtioneuvostosanasto ilmestyi syksyllä 1992. Uudistettu laitos julkaistiin vuonna 1998. Vuonna 2000 astui voimaan uusi perustuslaki, joka muutti monia käsitteitä ja termejä. Muitakin muutoksia on tapahtunut, joten sanaston uusiminen on välttämätöntä.

Valtioneuvostolain uudistaminen alkaa syksyllä 2001. Sanastotyön tekeminen yhtä aikaa lainsäädännön uudistamisen kanssa on tarkoituksenmukaista. Myös yhteensovittaminen oikeusministeriön säädöskäännöshankkeen termityöryhmän kanssa ajoittuu suotuisasti synergiaetujen kannalta.

Tavoitteet	
	Hankkeen tavoitteena on viestinnän selkeyttäminen valtioneuvoston toiminnasta puhuttaessa sekä kotimaisilla että vierailla kielillä. Yksi tavoite on myös valtioneuvostolain ja valtioneuvoston ohjesäännön valmistelun käsiteanalyysin helpottaminen. Tarkoituksena on tuottaa Valtioneuvostosanaston päivitetty uusi laitos eli määritelty normatiivinen sanasto, jonka kielet laajimmillaan ovat EU-kielet, venäjä ja viro.

Uuteen laitokseen tulevat mukaan valtioneuvoston toiminnan nykykäytännön termit. Pohjana käytetään aikaisempaa Valtioneuvostosanastoa. Sanaston tarkemmasta rajauksesta huolehtii johtoryhmä.

Tehtävä	
	Projekti toteutetaan kielipalvelun hallinnoimana erillishankkeena, jota vetää terminologi. Hän on kielipalveluun projektia varten kiinnitetty määräaikainen virkamies.

Projektin vetäjän tehtäviä ovat:
- valtioneuvostolain valmistelun käsiteanalyysissä avustaminen
- hankkeen hallinnointi (projektisuunnitelman ylläpito ja seuranta, talous, sopimukset, arkistointi, tiedottaminen)
- hankkeen terminologin työt (aineiston keruu, muokkaus, käsiteanalyysi, työryhmien aineiston valmistelu)
- johtoryhmän toiminnan koordinointi, sen sihteerinä toimiminen
- kielityöryhmien rekrytointi, niiden toiminnan koordinointi ja johtaminen
- lausuntojen pyytäminen ja käsittely
- julkaisun valmistaminen

Valtioneuvoston kanslia asettaa johtoryhmän, joka myös toimii substanssin asiantuntijana. Johtoryhmä toimii valtioneuvoston kanslian työryhmänä.

Johtoryhmän tehtäviä ovat:
- kokoustyöskentely ja asioiden valmistelu kokouksiin
- aineiston rajaaminen
- sanaston kohderyhmästä päättäminen
- tausta-aineiston ja mahdollisesti tarvittavien lisäasiantuntijoiden hankkiminen terminologille
- käsiteanalyysi ja mukaan otettavien käsitteiden määritteleminen
- aineiston muiden maiden vastaaviin järjestelmiin vertaaminen
- lausuntojen huomioon ottamisesta päättäminen
- vastinekielten määrästä päättäminen
- kielityöryhmien jäsenten nimeäminen
- kielityöryhmien työn tuloksen hyväksyminen
- tiedon levittäminen sanastotyöstä ja sen tuloksista

Johtoryhmä nimeää kielityöryhmät, jotka kootaan projektin myöhemmässä vaiheessa eri kielien asiantuntijoista.	

Organisointi	
		Puheenjohtaja:
Seija Salo, hallitusneuvos, valtioneuvoston kanslia 	
		
Jäsenet:	
		Lars Granlund, hallitusneuvos, valtioneuvoston kanslia 
Olli Haapa-aho, tiedottaja, valtioneuvoston kanslia
Tellervo Hyttinen, erikoistutkija, valtioneuvoston kanslia	
		Sami Manninen, valiokuntaneuvos, eduskunta	
		Margit Suurhasko, projektipäällikkö, valtiovarainministeriö 	
		Markku Tyynilä, lainsäädäntöneuvos, oikeusministeriö	
		
Sihteeri:
Riina Kosunen, terminologi, valtioneuvoston kanslia 	

Kustannukset ja rahoitus	
	Työ tehdään virkatyönä. Valtioneuvoston kanslia maksaa työryhmän ja sen kuulemien asiantuntijoiden matkakustannukset valtion matkustussäännön mukaisesti. Palkkauksista ja muista kustannuksista on tehtävä erikseen asianmukaiset VNK:n päätökset. Työryhmä ei voi tehdä VNK:aa sitovia tilauksia eikä muita sopimuksia kuten konsulttitoimeksiantoja, toimitilojen vuokraamista tai materiaalihankintoja ilman VNK:n hyväksymistä. 

Työryhmän kokous- ja tutustumismatkat säännöllisen kokouspaikkakunnan ulkopuolelle edellyttävät VNK:n lupaa. Mietinnön ja muiden julkaisujen painosmäärät ja jakelu on selvitettävä etukäteen kanslian kanssa.	

	

alivaltiosihteeri	

Nils Wirtanen	

	
ylitarkastaja	
Elisa Kumpula	

JAKELU	
	Puheenjohtaja, sihteeri ja jäsenet	

TIEDOKSI
	
	Valtioneuvoston kanslia/valtiosihteeri Rauno Saari
Valtioneuvoston kanslia/tiedotuspäällikkö Asko Mattila
Valtioneuvoston kanslian kirjaamo
Eduskunta
Valtiovarainministeriö
Oikeusministeriö
Valtioneuvoston kanslian tiliasiat